สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 20 ก.ค.58
20 ก.ค. 2558

– เงินเยนอยู่ที่ระดับ 124.27 เยน/ดอลลาร์ จากช่วงเช้าที่ระดับ 124.10 เยน/ดอลลาร์
– เงินยูโรอยู่ที่ระดับ 1.0834 ดอลลาร์/ยูโร จากช่วงเช้าที่ระดับ 1.0820 ดอลลาร์/ยูโร
– ดัชนี SET ปิดวันนี้ที่ระดับ 1,466.71 จุด ลดลง 12.60 จุด หรือ 0.85% มูลค่าการซื้อขาย 25,246.56 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 45.06 ล้านบาท (SET+MAI)
 
– ธนาคารแห่งประเทศไทย (ธปท.) จัดเวที BOT Policy Forum ครั้งที่ 5 โดยได้เชิญนายฟิลิปป์ ฮิลเดอแบรนด์ อดีตผู้ว่าการธนาคารกลางสวิสเซอร์แลนด์ ร่วมปาฐกถา ในหัวข้อ “State of the Global Economy and Implications for Financial Markets” เพื่อเป็นการแลกเปลี่ยนความคิดเห็นในการดำเนินนโยบายของธนาคารกลางท่ามกลางความผันผวนของเศรษฐกิจโลก
โดยนายฟิลิปป์มองว่า ภาพรวมเศรษฐกิจและตลาดการเงินของโลกในขณะนี้หากมองในระยะสั้นเริ่มคลี่คลาย โดยเฉพาะในประเทศเศรษฐกิจหลัก แต่ก็ยังมีความไม่แน่นอนสูง จึงเป็นความท้าทายเศรษฐกิจโลกในระยะยาว โดยแนะธนาคารกลางต้องกระจายการลงทุน (Risk diversification) ไม่ลงทุนในลักษณะเฉพาะเจาะจง และไม่เข้าไปซื้อหลักทรัพย์ธนาคารพาณิชย์ เพราะจะเป็น conflict of interest
ขณะเดียวกัน นโยบายการลงทุนควรคำนึงถึงวัตถุประสงค์ในการดำเนินนโยบายการเงินเป็นอันดับแรก โดยต้องสร้างความเข้าใจกับสาธารณชนในกรณีที่เกิดผลขาดทุนจากการดำเนินนโยบายการเงินตามเป้าหมายของธนาคารกลางเพื่อรักษาเสถียรภาพของเศรษฐกิจด้วย
– นายสมหมาย ภาษี รมว.คลัง พบปะนักลงทุนต่างชาติ (Roadshow) ณ กรุงลอนดอน สหราชอาณาจักร เพื่อเสริมสร้างความเชื่อมั่นต่อเศรษฐกิจไทยให้กับนักลงทุนชาวต่างชาติ โดยชี้ให้เห็นว่าเศรษฐกิจไทยปรับตัวดีขึ้นภายหลังสถานการณ์การเมืองเข้าสู่ภาวะปกติ
ซึ่งทำให้เศรษฐกิจไทยตั้งแต่ช่วงครึ่งหลังของปี 2557 เป็นต้นมาขยายตัวดีขึ้นต่อเนื่องอย่างไรก็ตาม ยังมีปัจจัยเสี่ยงจากเศรษฐกิจโลกชะลอตัว ราคาสินค้าโภคภัณฑ์ตกต่ำ และภาวะภัยแล้งในประเทศ ซึ่งรัฐบาลดำเนินนโยบายเพื่อสนับสนุนการขยายตัวของเศรษฐกิจอย่างต่อเนื่อง
– ราคาขายปลีกทองในประเทศเช้านี้ ปรับตัวลดลงจากวันศุกร์ที่ผ่านมาบาทละ 350 ตามสถานการณ์ราคาทองคำในตลาดโลก
– สื่อต่างประเทศรายงานโดยอ้างการเปิดเผยของกระทรวงการคลังกรีซว่า กรีซได้เริ่มกระบวนการชำระหนี้วงเงิน 6.8 พันล้านยูโร (7.4 พันล้านดอลลาร์) ให้กับกลุ่มเจ้าหนี้ ซึ่งประกอบด้วย ธนาคารกลางยุโรป (ECB) และกองทุนการเงินระหว่างประเทศ (IMF) แล้วในวันนี้
– ธนาคารของกรีซกลับมาเปิดให้บริการอีกครั้งแล้วในวันนี้ ภายหลังจากที่ทางการสั่งปิดทำการเป็นเวลานานถึง 3 สัปดาห์ เนื่องจากวิกฤตหนี้ของประเทศ
– ศูนย์สารสนเทศแห่งรัฐของจีน (SIC) คาดการณ์ว่า เศรษฐกิจจีนจะขยายตัวราว 7% ในช่วงครึ่งปีหลัง และคาดว่าดัชนีราคาผู้บริโภค (CPI) จะปรับเพิ่มขึ้น 1.6% สาเหตุเนื่องจากมาตรการผ่อนคลายทางการเงิน การใช้จ่ายด้านการคลังที่ปรับตัวสูงขึ้น และการริเริ่มโครงการขนาดใหญ่หลายแห่ง
– สมาคมแลกเปลี่ยนทองคำและเงินของจีน เผยราคาทองคำที่ตลาดฮ่องกงร่วงลง 287 ดอลลาร์ฮ่องกง ปิดที่ระดับ 10,318 ดอลลาร์ฮ่องกง/ตำลึงในวันนี้ หรือราคาเทียบเท่ากับ 1,117.56 ดอลลาร์สหรัฐ/ทรอยออนซ์ ลดลง 31.09 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/ 7.75 ดอลลาร์ฮ่องกง
– สำนักงานสถิติแห่งชาติเยอรมนี (Destatis) เผยดัชนีราคาผู้ผลิต(PPI) เดือน มิ.ย.ขยับลง 0.1% จากเดือน พ.ค.และปรับตัวลง 1.4% เมื่อเทียบรายปี ซึ่งข้อมูลดังกล่าวสอดคล้องกับที่นักวิเคราะห์คาดการณ์ไว้ว่า ดัชนีราคาผู้ผลิตจะไม่สร้างแรงกดดันด้านเงินเฟ้อให้กับเยอรมนี
 
ที่มา: สำนักข่าวอินโฟเควสท์